‘Yan sandan Nigeria: ‘Evans yana nan bai mutu ba’ – Muryar Arewa
Ta bayyana hakan ne bayan wasu kafafen yada labarai a kasar sun ruwaito cewa an kashe mutumin da ake zargi da satar mutane don neman kudin fansa.
Har ila yau, wasu rahotanni daga kasar cewa suka yi Evans ya tsire daga hannun jami’an tsaron kasar.
Sai dai mai magana da yawun rundunar ‘yan sandan Najeriya Jimoh Moshood ya tabbatarwa BBC cewa “Evans yana nan da ransa a hannunmu.”
Ya ci gaba da cewa: “Batun da ke cewa Evans ya tsere ko kuma an kashe shi duka ba gaskiya ba ne. Ba zan iya bayyana muku inda da ake tsare da shi ba a halin yanzu saboda dalilan tsaro, amma har yanzu yana a hannunmu ne.”
Hakazalika, ya ce an yi nisa kan binciken da ake wa mutumin kuma za su gurfanar da shi a gaban kuliya “da zarar mun kammala bincike saboda laifukan da ake zarginsa da aikatawa suna da yawa,” kamar yadda ya ce.
“Mun samu izinin ci gaba da tare Evans har tsawon wata uku daga wata kotu,” in ji shi.
A watan jiya ne Evans ta hannun lauyansa ya shigar da rundunar ‘yan sandan kara a gaban wata babbar kotun kasar, inda yake zarginsu da tsare shi ba bisa ka’ida ba.
Chukwuduneme Onwuamadike, Evans, Jimoh Moshood
‘Yan sandan Nigeria: ‘Evans yana nan bai mutu ba’ added by Muryar Arewa on July 9, 2017